YouTube és una plataforma que permet a les persones usuàries publicar i compartir continguts audiovisuals.
És d'abast mundial i es calcula que cada minut s'hi pengen unes 300 hores de vídeo.
En l'actualitat, és una eina molt utilitzada per fer publicitat arreu del món, atès que la comunicació audiovisual permet arribar a un públic molt nombrós.
Així mateix, és una plataforma que també permet enviar comentaris.
En l'actualitat, nombrosos laboratoris farmacèutics disposen d'un canal propi a YouTube per tal d'aprofitar les possibilitats que ofereix.
No obstant, per tal de compartir-hi continguts, cal tenir en compte les consideracions següents:
a) En general, no és possible limitar l'accés del material audiovisual que s'hi publica.
Per tant, i atès que tothom pot visualitzar els continguts, no es pot publicar informació sobre medicaments de prescripció o fer-ne publicitat.
b) Només es pot fer publicitat dels medicaments que compleixin tots els requisits legalment establerts per ser adreçada al públic.
En aquest cas, cal tenir en compte que els missatges publicitaris han de complir totes les condicions que disposa la llei i s'hi han d'incloure els pictogrames escaients i la llegenda " Llegiu les instruccions d'aquest medicament i consulteu el farmacèutic ".
c) Està expressament prohibida la publicitat destinada al públic de productes, preparats, substàncies o combinacions de substàncies que es presentin com a medicaments sense que estiguin legalment reconeguts.
d) En cas de voler publicar materials audiovisuals informatius, aquesta informació ha d'estar relacionada amb la salut, informació de malalties concretes, o bé de mesures higièniques i sanitàries que ajudin a millorar la qualitat de vida dels pacients.
e) No es pot oferir informació sobre tractaments farmacològics de medicaments de prescripció.
Excepcionalment, es permet l'elaboració de continguts audiovisuals per tal de facilitar l'administració d'un medicament respecte del qual, a causa de la complexitat de la posologia, via d'administració o pauta d'administració, sigui necessari lliurar informació addicional i sempre que sigui evident que la informació audiovisual mostrada ha de permetre evitar errors de medicació.
En aquest cas, es poden proporcionar totes les dades que calguin per identificar correctament el medicament i contribuir a fer que el tractament es compleixi adequadament, sempre que el material mantingui el propòsit per al qual s'ha creat.
Aquests materials no poden semblar en cap cas promocionals, han de ser comunicats prèviament a l'autoritat sanitària corresponent al lloc on el laboratori tingui la seu social i únicament els metges prescriptors en poden fer difusió als pacients.
f) No es pot utilitzar YouTube per realitzar actuacions dirigides a la població que puguin crear una alarma social innecessària o un increment de la pressió assistencial com, per exemple, el suggeriment que una molèstia lleu pot arribar a desenvolupar un problema greu de salut.
g) Pel que fa als webs dels laboratoris farmacèutics on aparegui contingut audiovisual que només pugui ser visualitzat per professionals sanitaris, no s'ha de poder compartir a través de YouTube.
Per tant, en cas de que el lloc disposi d'aquesta possibilitat, cal eliminar l'enllaç que permet fer-ho.
h) Els laboratoris farmacèutics que decideixin utilitzar aquesta eina han d'establir normes d'ús i de conducta per evitar la difusió de continguts inadequats, així com les conseqüències derivades d'una mala praxi.
Així mateix, com a moderadors del canal propi, són responsables dels comentaris que públicament poden ser vistos per la resta d'usuaris.
i) Els treballadors del laboratori farmacèutic també són responsables de les manifestacions i opinions que publiquin sobre medicaments, ja sigui en el canal de YouTube propi de l'empresa o en qualsevol altre.
Preguntes freqüents sobre YouTube i la publicitat de medicaments
Les manifestacions o recomanacions de professionals de la salut sobre medicaments de prescripció que s'hi facin constar constitueixen una activitat publicitària prohibida.
No es pot garantir que la informació només sigui accessible per als professionals sanitaris i en cap cas per al públic en general.
Excepcionalment, sempre que es compleixin les condicions següents:
Sempre que no hi hagi cap testimoni o opinió sobre la medicació que els han prescrit.
Monogràfic realitzat per la Secció de Vigilància i Publicitat de Medicaments, del Servei d'Ordenació i Qualitat Farmacèutiques.